Document ID: 31989R2189

*****
ΚΑΝΟΝΙΣΜΟΣ (ΕΟΚ) αριθ. 2189/89 ΤΟΥ ΣΥΜΒΟΥΛΙΟΥ
της 18ης Ιουλίου 1989
για την τροποποίηση του παραρτήματος Ι του κανονισμού (ΕΟΚ) αριθ. 288/82 περί του κοινού καθεστώτος εισαγωγών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
της πρόταση της Επιτροπής,
Εκτιμώντας:
ότι οι πολυμερείς εμπορικές διαπραγματεύσεις στα πλαίσια της Γενικής Συμφωνίας Δασμών και Εμπορίου (ΓΣΔΕ), που άρχισαν σύμφωνα με τη διακήρυξη των Υπουργών στην Pueta del Este στις 20 Σεπτεμβρίου 1986, οδήγησαν σε ένα προσωρινό αποτέλεσμα στην ομάδα διαπραγματεύσεων για τα τροπικά προϊόντα, κατά την ενδιάμεση επισκόπιση, στο Μόντρεαλ, τον Δεκέμβριο του 1988·
ότι η συνεισφορά της Κοινότητας για το αποτέλεσμα αυτό, όσον αφορά τα τροπικά προϊόντα, συνίσταται σε ένα σημαντικό αριθμό δασμολογικών μειώσεων με βάση τη ρήτρα του μάλλον ευνοουμένου κράτους, στην κατάργηση ορισμένων ποσοτικών περιορισμών που εφαρμόζονται από τα κράτη μέλη και σε μια σειρά παραχωρήσεων για τις λιγότερο αναπτυγμένες χώρες·
ότι η Κοινότητα θεωρεί ότι οι παραχωρήσεις που έγιναν από άλλες χώρες που συμμετέχουν στις διαπραγματεύσεις συνιστούν ένα αποδεκτό αποτέλεσμα·
ότι η διακήρυξη των Υπουργών στην Pueta del Este προβλέπει την ταχεία εφαρμογή των αποτελεσμάτων που επιτεύχθηκαν όσον αφορά τα τροπικά προϊόντα· ότι, ως εκ τούτου, η Κοινότητα θεωρεί ότι είναι ανάγκη να εφαρμόσει κατά τρόπο αυτόνομο τη συνεισφορά της όσον αφορά τα τροπικά προϊόντα, εν αναμονή του τέλους του τρέχοντος γύρου πολυμερών εμπορικών διαπραγματεύσεων στα πλαίσια της ΓΣΔΕ·
ότι είναι λοιπόν απαραίτητο να απαλειφθούν από το παράρτημα Ι του κανονισμού (ΕΟΚ) αριθ. 288/82 (1), όπως τροποποιήθηκε τελευταία από τον κανονισμό (ΕΟΚ) αριθ. 3982/86 (2), οι ποσοτικοί περιορισμοί που εφαρμόζονται για τα τροπικά προϊόντα στα πλαίσια της εν λόγω κοινοτικής συνεισφοράς,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι ποσοτικοί περιορισμοί που εφαρμόζονται από τα κράτη μέλη σε ορισμένα προϊόντα καταγωγής τρίτων χωρών, που απαριθμούνται στο παράρτημα, καταργούνται από την 1η Ιουλίου 1989.
2. Στο παράρτημα Ι του κανονισμού (ΕΟΚ) αριθ. 288/82 τα προϊόντα στα οποία εφαρμόζονται οι ποσοτικοί περιορισμοί που αναφέρονται στην παράγραφο 1 απαλείφονται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουλίου 1989.

Labels: 3
1
5